Frumvarp til laga

um breytingu á ýmsum lögum vegna sameiningar samgöngustofnana (gjaldskrárheimildir, EES-innleiðing o.fl.).

(Lagt fyrir Alþingi á 144. löggjafarþingi 2014–2015.)

1. kafli

Breyting á lögum um Samgöngustofu, nr. 119/2012, með síðari breytingum.

1. gr.

Við 10. gr. laganna bætast við tvær nýjar málsgreinar, svohljóðandi:

Ráðherra er heimilt að setja reglugerð um innleiðingu EES-gerða sem varða stofnun og störf Siglingaöryggisstofnunar Evrópu (EMSA).

Ráðherra er einnig heimilt að setja reglugerð um innleiðingu EES-gerða sem varða verkefni á sviði Siglingaöryggisstofnunar Evrópu og stofnunni hafa verið falin á grundvelli stofngerða hennar sbr. 2. mgr.

2. gr.

Við 12. gr. laganna bætast tvær nýjar málsgreinar, svohljóðandi:

Gjald fyrir útgáfu lofthæfiskírteinis til útflutnings er helmingur gjalds fyrir fyrstu útgáfu.

Gjald fyrir fyrstu útgáfu lofthæfiskírteinis loftfars sem ekki er vélknúið er 25% af gjaldi fyrir vélknúin loftför.

2. KAFLI

**Breyting á lögum um loftferðir, nr. 60/1998, með síðari breytingum.**

3. gr.

Við 3. mgr. 57. gr. c laganna bætist nýr stafliður, svohljóðandi:

i. greiðslu kostnaðar vegna starfa samræmingarstjóra.

4. gr.

Við 146. gr. laganna bætist ný málsgrein, svohljóðandi:

Ráðherra er heimilt að setja reglugerð, sem felur í sér innleiðingu EES-gerða, í íslenskan rétt, sem varða verkefni á sviði Flugöryggisstofnunar Evrópu (EASA) og stofnunni hafa verið falin á grundvelli stofngerða hennar sbr. 2. mgr..

5. gr.

Lög þessi öðlast þegar gildi.

Athugasemdir við lagafrumvarp þetta.

**1. Inngangur.**

Frumvarp þetta er samið í innanríkisráðuneytinu. Með frumvarpinu eru lagðar til breytingar á lög­um nr. 119/2012, um Samgöngustofu, stjórnsýslustofnun samgöngumála, með síð­ari breytingum og lögum nr. 60/1998, um loftferðir, með síðari breytingum. Breytingar þessar eiga að mestu leyti rætur að rekja til þess að eftir að starfsemi nýrrar stjórnsýslustofnunar á sviði samgangna, Samgöngustofu, hófst kom í ljós að við setningu laga nr. 119/2012 höfðu verið felldar út gjaldskrárheimildir sem áður voru til staðar. Samgöngustofa sendi ráðuneytinu erindi vegna þess og óskaði eftir því að umræddum heimildum yrði komið á að nýju.

Jafnframt er gert ráð fyrir í frumvarpinu að ráðherra verði heimilt að mæla fyrir um greiðslu kostnaðar af starfsemi samræmingarstjóra en það ákvæði stafar af breytingum á fyrirkomulagi úthlutunar á afgreiðslutímum á flugvöllum eftir athugasemdir Eftirlitsstofnunar EFTA.

Í frumvarpinu er einnig gert ráð fyrir því að veita ráðherra heimild til að setja reglugerðir um innleiðingu á reglugerðum sem teknar hafa verið upp í EES-samninginn og varða starfsemi og verkefni Flugöryggisstofnunar Evrópu, EASA, og Siglingaöryggisstofnunar Evrópu, EMSA.

**2. Meginefni frumvarpsins.**

*Athugasemdir við einstakar greinar frumvarpsins.*

Um 1. gr.

Um er að ræða efnislega sambærilegt ákvæði og var áður í 8. gr. laga um Siglingastofnun Íslands, nr. 6/1996, sbr. 2. gr. laga nr. 29/2003. Við setningu laga nr. 119/2012 féll heimild ráðherra út en ljóst er að á grundvelli EES-samningsins hafa íslensk stjórnvöld undirgengist að innleiða gerðir er varða stofnun og verkefni Siglingaöryggisstofnunar Evrópu.

Um 2. gr.

Við gildistöku laga nr. 119/2012, um Samgöngustofu, stjórnsýslustofnun samgöngumála, féllu út tvær gjaldskrárheimildir sem var að finna í 9. gr. laga nr. 100/2006 um Flugmálastjórn Íslands. Samgöngustofa, í tengslum við endurskoðun stofnunarinnar á gjaldskrá hennar sendi ráðuneytinu erindi og óskaði eftir því að bætt yrði að nýju við þeim gjaldskrárheimildum sem lagt er til að bætt verði við með frumvarpi þessu. Þær heimildir sem lagðar eru til eru heimild til gjaldtöku fyrir útgáfu lofthæfisskírteinis til útflutnings og gjaldtöku fyrir útgáfu fyrsta lofthæfisskírteinis loftfars sem ekki er vélknúið.

Útgáfa lofthæfisskírteinis til útflutnings hefur verið gefið út af Flugmálastjórn og nú Samgöngustofu. Lofthæfisskírteini til útflutnings er veitt að beiðni flugrekanda sem hyggst flytja loftfar úr landi. Slíkt felur í sér talsverða vinnu fyrir Samgöngustofu og getur jafnframt kallað á að senda þurfi starfsmenn stofnunarinnar úr landi þar sem íslenskir flugrekendur halda starfsemi úti víða um heim á grundvelli íslenskra flugrekstrarskírteina. Ekki er nauðsynlegt að gefa út umrætt skírteini en algengt er að flugrekendur sem taka loftför á leigu eða selja úr landi semji um að skila loftfari eða afhenda kaupanda með slíkt skírteini.

Þar sem óvélknúin loftför eru fyrst og fremst notuð í grasrótarstarfi hér á landi og íþyngjandi yrði fyrir starfsemi slíkra félaga að innheimt yrði gjald vegna slíks skírteinis á grundvelli útseldrar vinnu Samgöngustofu er talið rétt að bæta við þeirri heimild að nýju sem lögð er til skv. 2. mgr.

Um 3. gr.

Á grundvelli reglugerðar Evrópuþingsins og ráðsins (EB) nr. 95/93, um sameiginlegar reglur um úthlutun afgreiðslutíma á bandalagsflugvöllum, ber aðildarríkjum að tryggja sjálfstæði samræmingarstjóra þegar flugvöllur hefur verið tilnefndur sem flugvöllur með takmarkaða afkastagetu. Eftir athugasemdir frá Eftirlitsstofnun EFTA varðandi stöðu og sjálfstæði samræmingarstjóra hér á landi var ábyrgð á samræmingarstjóra færð til Samgöngustofu. Með þessu ákvæði er lagt til að ráðherra sé heimilt til að mæla fyrir um greiðslu kostnaðar vegna starfa samræmingarstjóra með reglugerð. Þar sem ákvæðið er afmarkað við kostnað sem leiðir af störfum samræmingarstjóra mun ákvæðið ekki hafa í för með sér aukinn kostnað umfram þann kostnað sem rekstraraðili flugvallar bar af því fyrirkomulagi sem í gildi var í tíð eldri reglugerðar. Þá er með heimild ráðherra tryggður nægjanlegur sveigjanleiki til að gera breytingar á fyrirkomulagi greiðslu kostnaðar ef þurfa þykir.

Um 4. gr.

Ísland hefur undirgengist á grundvelli EES-samningsins að innleiða þær reglugerðir sem varða stofnun Flugöryggisstofnunar Evrópu, EASA. Ljóst er að á grundvelli reglugerðar um stofnun EASA er framkvæmdastjórninni falið að setja reglugerðir um nánar tilgreind verkefni stofnunarinnar og framkvæmd þeirra. Er því rétt að setja inn sérstaka heimild til handa ráðherra til að innleiða reglugerðir er varða verkefni sem EASA eru falin á grundvelli stofngerðar um stofnunina. Er því lagt til með þessu ákvæði að ráðherra verði heimilt að setja reglugerð um innleiðingu EES-gerða er varða verkefni EASA. Heimild ráðherra takmarkast við að innleiða reglugerðir sem varða verkefni sem rúmast innan reglugerðar um stofnun EASA, sbr. 2. mgr. og teknar hafa verið upp í EES-samninginn.

Um 5. gr.

Greinin þarfnast ekki skýringa.